ZRUŠENÉ všeobecne záväzným nariadením č. 11/2002.

Všeobecne záväzné nariadenie
hlavného mesta Slovenskej republiky Bratislavy
č. 11/1996
z 26. septembra 1996
o miestnom poplatku za rekreačný pobyt
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 15 zákona Slovenskej národnej rady č. 544/1990 Zb. o miestnych poplatkoch, uznieslo sa na tomto všeobecne záväznom nariadení:

§ 1
Úvodné ustanovenia
(1) Na území hlavného mesta Slovenskej republiky Bratislavy (ďalej len „hlavné mesto“) ako mieste sústredeného cestovného ruchu sa vyberá miestny poplatok za rekreačný pobyt (ďalej len „poplatok“).
(2) Poplatok má celomestský charakter a je príjmom rozpočtu hlavného mesta.
(3) Správu poplatku vykonáva hlavné mesto (ďalej len „správca poplatku“).

§ 2
Platenie poplatku
(1) Poplatok platí fyzická osoba, ktorá sa prechodne zdržuje za účelom rekreácie v hlavnom meste a ubytuje sa v zariadení poskytujúcom služby prechodného ubytovania, vrátane ubytovania v súkromí, poskytovaného za úplatu.
(2) Poplatok neplatí:
a)	nevidomá osoba, bezvládna osoba a držiteľ preukazu ZŤP/S (zdravotne ťažko postihnutý so sprievodcom) a ich sprievodcovia a osoba poberajúca invalidný dôchodok,
b)	vlastník objektu na individuálnu rekreáciu nachádzajúceho sa v hlavnom meste, jeho manželka (manžel), príbuzný v priamom rade, súrodenec a manžel (manželka) týchto osôb a ich deti,
c)	osoba do 18 rokov veku, osoba poberajúca starobný dôchodok, dôchodok manželky alebo dôchodok za výsluhu rokov; osoba, na ktorú patria prídavky na deti (výchovné)1), vojak v základnej službe a osoba, ktorá vykonáva civilnú službu a študent, ktorý sa v rámci mládežníckej turistiky v mesiaci júl a august ubytuje vo vysokoškolských alebo stredoškolských internátoch,
d)	príbuzný v priamom rade a súrodenec fyzickej alebo právnickej osoby, ktorá poskytla prechodné ubytovanie (ďalej len „ubytovateľ“) alebo jeho manželky (manžela) a manželia týchto osôb a ich deti.

§ 3
Sadzba poplatku
Sadzba poplatku je 15,-- Sk za osobu a každý deň pobytu. Deň príchodu a deň odchodu sa do doby pobytu nezapočítavajú.

§ 4
Povinnosti ubytovateľa
(1) Poplatok v stanovenej výške pre hlavné mesto vyberá a ručí zaň ubytovateľ.
(2) Ubytovateľ je povinný viesť knihu ubytovaných hostí, ktorá musí obsahovať najmenej tieto údaje:
a)	meno, priezvisko a dátum narodenia ubytovaného,
b)	číslo občianskeho preukazu alebo cestovného dokladu a adresu trvalého bydliska ubytovaného,
c)	deň príchodu a deň odchodu ubytovaného,
d)	účel pobytu hosťa (rekreačný, iný).
(3) Údaje uvedené v odseku 2 je ubytovateľ povinný zapisovať v deň ubytovania sa hosťa, okrem údaja o dni odchodu ubytovaného. Ukončenie pobytu hosťa je povinný ubytovateľ vyznačiť v knihe ubytovaných hostí ihneď pri odchode hosťa.
(4) Vybraté poplatky je povinný ubytovateľ poukázať na účet Magistrátu hlavného mesta Slovenskej republiky Bratislavy (ďalej len „magistrát“) najneskôr do 10. dňa v mesiaci za uplynulý kalendárny mesiac.
(5) Ubytovateľ je povinný predkladať správcovi poplatku v termíne do 10. dňa v mesiaci za uplynulý kalendárny mesiac hlásenie o vybratom poplatku.
(6) Ubytovateľ je povinný na výzvu správcu poplatku podať potrebné vysvetlenie a predložiť požadované doklady.
(7) Ubytovateľ je povinný najneskôr do 15 dní oznámiť písomne správcovi poplatku vznik a zánik činnosti ubytovacieho zariadenia.

§ 5
Sankcie
(1) Ak nebude poplatok odvedený včas alebo v správnej výške, môže správca poplatku zvýšiť včas neodvedený poplatok o 50 %.
(2) Za nesplnenie povinnosti podľa § 4 ods. 6 môže správca poplatku opakovane uložiť pokutu podľa osobitného predpisu.2)

§ 6
Záverečné ustanovenia
(1) Kontrolu dodržiavania podmienok rozhodujúcich pre vyberanie poplatku, jeho správneho platenia a včasného poukazovania vykonáva správca poplatku.
(2) Kontrolu dodržiavania podmienok ustanovených v § 4 ods. 2 tohto nariadenia okrem správcu poplatku je oprávnená vykonávať i Mestská polícia hlavného mesta Slovenskej republiky Bratislavy.3)
(3) Poplatky nemožno vyrubiť ani vymáhať po uplynutí troch rokov od konca kalendárneho roka, v ktorom sa správca poplatku dozvedel o skutočnosti, ktorá je predmetom poplatku.
(4) Poplatky nemožno vyrubiť ani vymáhať, ak uplynulo desať rokov od konca kalendárneho roka, v ktorom nastala skutočnosť, ktorá je predmetom poplatkov.
(5) Na konanie vo veciach poplatku sa vzťahujú osobitné predpisy.4)

§ 7
Zrušovacie ustanovenie
Zrušuje sa všeobecne záväzné nariadenie č. 2/1991 hlavného mesta Slovenskej republiky Bratislavy o miestnom poplatku za rekreačný pobyt.

§ 8
Účinnosť
Toto všeobecne záväzné nariadenie nadobúda účinnosť 1. januára 1997.

Peter Kresánek v. r.
primátor